Un conducător auto din Capitală a atins un record nedorit, așteptând două ore și jumătate ca un semafor de pe strada Berzei să indice culoarea verde.

Șoferul respectiv și-a dat seama că semaforul nu funcționează corespunzător, dar nu a vrut sub nicio formă să treacă pe roșu.

„Am sunat la 112 de două ori și am stat de vorbă cu trei echipaje de poliție. Cei de la poliția locală cred că ard benzina degeaba. Trebuie legi simple, clare, dar să se aplice. Nimeni nu e mai presus de lege, la noi fiecare face ce vrea, nimeni nu a reușit să schimbe ceva de 25 de ani în țara asta. Pentru mine legea e legea”, a declarat conducătorul auto, la realitatea.net.